Kim Christiansen (DF), 2007-03-01:
Teori er en ting, praksis er noget andet.
Den 1. januar 2005 trådte loven om forenkling af inkassoproces i kraft, og Domstolsstyrelsen har nu haft lejlighed til sammen med fogedretterne at se, hvordan ordningen fungerer i praksis, og ud fra disse erfaringer er man så nået frem til nogle yderligere forslag til forenkling.
Det har været nævnt, at det bl.a. giver mulighed for at henvise sager til den stedlige fogedret, hvor man i dag afviser dem.
Vejledningen til skyldnerne om retsvirkninger af betalingspåkravet skal ikke længere medtages i inkassoskrivelsen ved indlevering til fogedretterne.
I stedet vil fogedretten have en standardvejledning, som vedhæftes, så her sparer fogedretterne altså et stykke kontrolarbejde.
Det er ganske hensigtsmæssigt.
Det tredje punkt er, at der kan fremsættes krav over for flere skyldnere i samme sag, så længe det samlede krav ikke overstiger 50.000 kr.
Det kan også være hensigtsmæssigt.
Igen er det her en forenkling og en lettelse især for kreditorerne, som mange gange i forvejen er hårdt ramt af, at de ikke kan få deres tilgodehavende.
Det andet element i lovforslaget drejer sig om mobiltelefoner.
Her giver man øget mulighed for at forbyde brug af mobiltelefoner i en retssal.
Det er noget, Dansk Folkeparti har været stærkt involveret i, bl.a. i forbindelse med forhandlingerne om domstolsreformen, og nu er det altså det krav, som det her lovforslag er med til at indfri.
Vi kunne måske godt have tænkt os, at man var gået skridtet videre og havde forbudt generel brug af mobiltelefoner i retslokaler, i hvert fald i forbindelse med større straffesager, voldtægtssager og lignende.
Det har man ikke villet gøre, man har lagt det ud til dommerne at foretage en vurdering fra sag til sag, og vi må så have tillid til, at dommerne også kan løfte den opgave.
Pengene er der ingen problemer med, dem har vi været med til sammen med regeringen at finde på finansloven til, at der nu kan etableres de her mobile detektorkarme og ansættes det fornødne personale til at varetage sikkerhedsopgaven.
Så det støtter vi varmt.
Med hensyn til det sidste element vedrørende rettergangsbøder for fornærmende opførsel: Som andre ordførere har været inde på, er det ikke noget, der bliver brugt i praksis, og derfor kan man ud fra den betragtning måske lige så godt sløjfe det.
Der er også, som fru Birthe Rønn Hornbech bl.a. var inde på, i en bekendtgørelse mulighed for, at politiet kan sikre den offentlige orden, og der er nogle paragraffer i straffeloven, der også giver mulighed for stadig væk at holde lov og orden i de danske retssale.
Hvis jeg skulle være lidt drilagtig, ville jeg da selvfølgelig lige spørge justitsministeren, om det er noget, der skal danne præcedens, at vi skeler til cypriotisk ret og andre stater, hvor man kan sige at retsopfattelsen måske ikke altid er den samme som i Danmark.
Jeg ville da være ked af, hvis det skulle være sådan, at vi skulle sidde og lovgive efter, hvordan man gør det på Cypern, hvordan man opfører sig i retssalen dernede.
Jeg tror, det sydlandske temperament og moral- og etikkodeks måske er lidt anderledes end det danske, så det håber jeg ikke er noget vi fremover skal indrette dansk lovgivning efter.